BANPU ราศีจับ! กำไร Q4 ฉายแววโตต่อเนื่อง รับปัจจัยบวกราคาถ่านหินสดใส
BANPU ราศีจับ! กำไร Q4/60 ฉายแววโตต่อเนื่องจากไตรมาส 3/60 ซดกำไรกว่า 2 พันลบ. รับปัจจัยบวกราคาถ่านหินยังมีแนวโน้มปรับตัวสดใส ด้านโบรกฯ อัพราคาเป้าเพิ่มเป็น 26 บ. ดันอัพไซด์สูงปรี๊ด
16 พ.ย. 2560

“ข่าวหุ้นธุรกิจออนไลน์” ได้ทำการสำรวจข้อมูลบทวิเคราะห์ของบริษัท บ้านปู จำกัด (มหาชน) หรือ BANPU หลังบริษัทประกาศผลการดำเนินงานประจำไตรมาส 3/60 เติบโตอย่างมีนัยสำคัญ ขณะเดียวกันจากผลประกอบการที่มีกำไรเมขึ้น นักวิเคราะห์จึงได้ปรับราคาเป้าหมายขึ้น โดยมองว่า ราคาถ่านยังมีแนวโน้มที่สดใส จึงคาดว่าน่าจะส่งผลให้ผลประกอบการของ BANPU ในช่วงไตรมาส 4 สามารถเติบโตขึ้นได้อย่างต่อเนื่อง
ขณะที่ ราคาหุ้น BANPU ปิดตลาดวานนี้ (15 พ.ย.60) อยู่ที่ 17.10 บาท ลบ 0.30 บาท หรือ 1.72% ด้วยมูลค่าซื้อขาย 805.38 ล้านบาท ทั้งนี้ยังมีอัพไซด์จากราคาเป้าหมายสูงสุดที่ 26 อยู่ 52%
 

ด้าน นักวิเคราะห์ บล.ฟิลลิป (ประเทศไทย)  ระบุในบทวิเคราะห์ แนะนำ “ซื้อ” BANPU ปรับเพิ่มราคาเป้าหมาย 26 บาทต่อหุ้น โดยกำไรไตรมาส 3/60 เพิ่มขึ้นอย่างมีนัยสำคัญ ซึ่งมีสนับสนุนจากราคาถ่านหินเฉลี่ยที่ปรับเพิ่มเป็น 73.83 เหรียญสหรัฐต่อตันจาก 50 เหรียญสหรัฐต่อตัน ท่ามกลางปริมาณขายที่ลดลงเหลือ 8.99 ล้านตัน สาเหตุหลักมาจากภาวะฝนตกหนัก ส่งให้ปริมาณขายของเหมืองในอินโดนีเซียลดลง 1.49 ล้านตัน ขณะเดียวกันกำไร 9 เดือนแรกปี 60 เทียบเท่า 65.12% ของประมาณการกำไรทั้งปี 60 ที่ 8,784 ล้านบาท
นอกจากนี้ยังคาดว่าแนวโน้มผลการดำเนินงานในไตรมาส 4/60 ยังโตต่อตามราคาถ่านหินที่ปรับตัวเพิ่มขึ้น โดยหลักมาจากการควบคุมการนำเข้าถ่านหินและความต้องการใช้ไฟฟ้าเพิ่มขึ้นในช่วงฤดูหนาวของจีน ส่งให้ปริมาณความต้องการถ่านหินปรับเพิ่มตาม ทั้งนี้จากผลประกอบการที่ดีทำให้มีมุมมองเชิงบวกต่อผลประกอบการตลอดทั้งปี โดยคาดกำไรสุทธิปี 60-62 จะมี CAGR เฉลี่ยอยู่ที่ 21.61%
ส่วน นักวิเคราะห์ บล.แลนด์ แอนด์ เฮ้าส์ ระบุในบทวิเคราะห์ แนะนำ “ซื้อเก็งกำไร” BANPU ราคาเป้าหมาย 25 บาทต่อหุ้น โดยราคาถ่านหินโลกยังอยู่สูงราว $98/ตัน คาดเป็นปัจจัยหนุนทำให้กำไรจากเหมืองถ่านหินยังดีต่อเนื่องในไตรมาส 4/60 แต่ถูกหักล้างด้วยกำไรที่ลดลงจากธุรกิจไฟฟ้า เพราะความต้องการใช้ไฟฟ้าในไทยลดลง เนื่องจากเป็นช่วงเข้าสู่ฤดูหนาว ตามปัจจัยฤดูกาล (ไตรมาส 4 ของทุกปีเป็นช่วง low season ของโรงไฟฟ้า IPP)
ส่วนโรงไฟฟ้า CHP ในจีน ยังอาจถูกกดดันจากต้นทุนถ่านหินที่สูง ทำให้กำไรปกติคาดว่าทรงตัวจากไตรมาสก่อน ทั้งนี้ กำไร 9 เดือนแรกปี 60 ถือว่าเป็นไปตามคาด คิดเป็น 86% ของกำไรทั้งปีนี้แล้ว จึงยังคงใช้ประมาณการกำไรปี 60-61 เดิม